Ettepanek: EUROOPA PARLAMENDI JA NÕUKOGU OTSUS paindlikkusinstrumendi kasutuselevõtmise kohta /* COM/2014/0349 final - 2014/ () */





SELETUSKIRI Nõukogu 2. detsembri 2013. aasta määruse (EL, Euratom) nr 1311/2013 (millega määratakse kindlaks mitmeaastane finantsraamistik aastateks 2014–2020)[1] kohaselt võib kasutada paindlikkusinstrumenti, et rahastada selgelt määratletud kulusid, mida ei saa rahastada mitmeaastase finantsraamistiku ühe või mitme rubriigi ülemmäärade piires. Vastavalt nõukogu määruse nr 1311/2013 artiklile 11 ning Euroopa Parlamendi, nõukogu ja komisjoni 2. detsembri 2013. aasta institutsioonidevahelise kokkuleppe (eelarvedistsipliini, eelarvealase koostöö ja usaldusväärse finantsjuhtimise kohta)[2] punktile 12 ja pärast kõigi võimaluste uurimist alamrubriigi 1b alusel tehtavate assigneeringute ümberjaotamiseks teeb komisjon ettepaneku võtta kasutusele paindlikkusinstrument. Väljaspool alamrubriigi 1b ülemmäära võetakse kasutusele 79 785 595 eurot, mida kasutatakse selleks, et täiendada Euroopa Liidu 2015. aasta üldeelarves ettenähtud rahalisi vahendeid Küprose struktuurifondide programmidele, millele tuleks 2015. aastal täiendavalt eraldada kokku 100 000 000 eurot. 2014.[3] ja 2015. aastal Küprose täiendavate kulukohustuste assigneeringute katteks paindlikkusinstrumendist kasutusele võetud maksete assigneeringute prognoosides on võetud aluseks eeldatav maksete dünaamika, mis on esitatud järgmises tabelis: (miljonit eurot, jooksevhindades) Aasta || Küprose jaoks 2014. ja 2015. aastal paindlikkusinstrumendi kasutuselevõtmisega seotud maksete assigneeringud 2015 || 11,3 2016 || 43,7 2017 || 73,9 2018 || 40,2 Kokku || 169,1 Täpsed summad ajavahemikuks 2016–2018 määratakse kindlaks vastava aasta eelarveprojektis. Neid summasid ei võeta mitmeaastases finantsraamistikus sätestatud maksete assigneeringute ülemmäära suhtes jääva mittesihtotstarbelise varu ja koguvaru arvutamisel arvesse. Eelarvepädevatele institutsioonidele tuletatakse meelde, et otsus tuleb avaldada Euroopa Liidu Teatajas hiljemalt koos 2015. aasta Euroopa Liidu üldeelarve avaldamisega. Ettepanek: EUROOPA PARLAMENDI JA NÕUKOGU OTSUS paindlikkusinstrumendi kasutuselevõtmise kohta EUROOPA PARLAMENT JA EUROOPA LIIDU NÕUKOGU, võttes arvesse 2. detsembri 2013. aasta institutsioonidevahelist kokkulepet Euroopa Parlamendi, nõukogu ja komisjoni vahel eelarvedistsipliini, eelarvealase koostöö ning usaldusväärse finantsjuhtimise kohta,[4] eriti selle punkti 12, võttes arvesse Euroopa Komisjoni ettepanekut ning arvestades järgmist: (1) Nõukogu määruse (EL, Euratom) nr 1311/2013 (millega määratakse kindlaks mitmeaastane finantsraamistik aastateks 2014–2020)[5] artikliga 11 on kehtestatud paindlikkusinstrumendi ülemmääraks 471 miljonit eurot aastas (2011. aasta hindades). (2) Pärast kõigi võimaluste uurimist alamrubriigi 1b alusel tehtavate assigneeringute ümberjaotamiseks näib, et Euroopa Liidu 2015. aasta üldeelarve täiendavaks rahastamiseks on vaja võtta väljaspool alamrubriigi 1b ülemmäära kasutusele paindlikkusinstrumendi vahendeid 79 785 595 euro ulatuses, et rahastada Küprose struktuurifondide programme, täiendamaks struktuurifondidest Küprosele 2015. aastal eraldatavaid assigneeringuid kokku 100 000 000 euroga. (3) 2014. aasta eelarve puhul on Euroopa Parlament ja nõukogu oma 20. novembri 2013. aasta otsusega juba paindlikkusinstrumendi kasutusele võtnud, et rahastada Küprose struktuurifondide programme 89 330 000 euro ulatuses ainult kulukohustuste assigneeringutena. (4) Arvestades, et paindlikkusinstrument on täiendava iseloomuga vahend, mis võetakse kasutusele väljaspool mitmeaastase finantsraamistiku ülemmäärasid pärast seda, kui on uuritud kõiki võimalusi assigneeringute ümberjaotamiseks, on vaja ette näha täiendavaid maksete assigneeringuid, et katta Küprose 2014. ja 2015. aasta eelarves täiendavad kulukohustuste assigneeringud eeldatava maksete dünaamika alusel, mille mahuks prognoositakse 2015. aastal 11,3 miljonit eurot, 2016. aastal 43,7 miljonit eurot, 2017. aastal 73,9 miljonit eurot ja 2018. aastal 40,2 miljonit eurot. Ajavahemiku 2016–2018 aastased summad tuleb iga aasta kohta kinnitada igas eelarveprojektis, mille komisjon sel perioodil esitab, ON VASTU VÕTNUD KÄESOLEVA OTSUSE: Artikkel 1 Euroopa Liidu 2015. aasta üldeelarvest võetakse paindlikkusinstrumendi raames kasutusele 79 785 595 eurot alamrubriigi 1b kulukohustuste assigneeringutena ja 11 315 595 eurot maksete assigneeringutena. Kõnealuse summaga täiendatakse Küprose struktuurifondide programmide rahastamist alamrubriigi 1b raames. Maksed, mis on seotud 2014. ja 2015. aastal paindlikkusinstrumendist rahastatavate Küprose struktuurifondide programmidega, ulatuvad 2016.–2018. aastal 157 800 000 euroni. Täpne aastane summa määratakse kindlaks komisjoni esitatavas vastava aasta eelarveprojektis. Artikkel 2 Käesolev otsus avaldatakse Euroopa Liidu Teatajas. Brüssel, Euroopa Parlamendi nimel Nõukogu nimel president eesistuja [1] ELT L 347, 20.12.2013, lk 884. [2] ELT C 373, 20.12.2013, lk 1. [3] ELT L 50, 20.2.2014, lk 19. Euroopa Parlamendi ja nõukogu otsus, 20. november 2013, paindlikkusinstrumendi kasutuselevõtmise kohta. [4] ELT C 373, 20.12.2013, lk 1. [5] ELT L 347, 20.12.2013, lk 884.